ประธานหอการค้าไทย ประกาศความพร้อมหอการค้าไทยทั่วประเทศเดินหน้าขับเคลื่อนเศรษฐกิจไทยหลังเปิดประเทศ มองหาโอกาสเพื่อสร้างอนาคต
นายสนั่น อังอุบลกุล ประธานหอการค้าไทยและสภาหอการค้าแห่งประเทศไทย กล่าวปาฐกถาในหัวข้อ Connect the Dots: Design the Future รวมพลัง สร้างสรรค์อนาคต เพื่อเปิดงานสัมมนาหอการค้าไทยครั้งที่ 39 ว่า ที่ผ่านมาหอการค้านับเป็นองค์กรเอกชนลำดับต้นๆ ที่เน้นภารกิจสำคัญ อาทิ การผลักดันส่งเสริมการฉีดวัคซีนประชาชนทั่วประเทศ จัดศูนย์ฉีดวัคซีนถึง 25 แห่งและสำเร็จลุล่วงเตรียมปิดศูนย์ได้ในช่วงสิ้นปีนี้ (64) / เร่งฟื้นฟูเศรษฐกิจไทยด้วยดิจิทัล โดยเฉพาะการปล่อยสินเชื่อดอกเบี้ยต่ำให้กับผู้ประกอบการและเอสเอ็มอีเพื่อให้เป็นทุนหมุนเวียนเข้าถึงแหล่งเงินทุน เร่งรัดการปรับลดกฎระเบียบและกฎหมายที่ล่าช้า ไม่เกิดความสะดวกด้านการค้า เป็นต้น เบื้องต้นทำงานด้วยดีและจากนี้จะทำงานใกล้ชิด กับภาครัฐและทุกเครือข่ายเพื่อทำอย่างไรให้ประเทศไทยกลับมาพลิกโฉมเศรษฐกิจได้ หลังจากได้ประสานเพื่อเดินหน้าเปิดประเทศไทยในวันที่ 1 พ.ย.ที่ผ่านมา ทั้งนี้ จากความไม่แน่นอนของเศรษฐกิจโลกที่เปลี่ยนแปลงตลอดเวลา ดังนั้น หอการค้าไทยมองว่า ทุกภาคส่วนต้องปรับตัวและมองหาโอกาสที่เกิดขึ้นในอนาคตได้ เช่นโอกาสแรกควรมองด้านค้าการลงทุน ที่ในสายตาต่างชาติแล้วประเทศไทยยังน่าสนใจลงทุน โดยเฉพาะในพื้นที่เขตพัฒนาพิเศษภาคตะวันออก หรืออีอีซี  ควรเร่งใช้ข้อตกลงการค้า หรืออาเซ็บ ให้เกิดประโยชน์มากที่สุด รวมถึงเข้าร่วม CPTPP ที่หอการค้าไทยพยายามเป็นแม่สื่อ นำรัฐบาลพบกับภาคประชาสังคม หรือ NGOเพื่อแลกเปลี่ยนความคิดเห็นระหว่างกันภายในเดือนธันวาคม(64) ให้เกิดความเข้าใจกันได้ และส่งเสริมการลงทุนไปต่างประเทศให้มากที่สุด รวมทั้งการค้าชายแดนที่ควรเดินหน้า แม้ปีนี้ไทยจะได้รับผลกระทบจากโควิด-19 แต่การค้าชายแดนยังเดินหน้าได้ต่อเนื่อง โดยเตรียมที่จะส่งเสริมให้เปิดการค้าชายแดนอย่างปลอดภัย หลังจากประเทศใกล้เคียงก็พยายามเปิดประเทศแล้ว ซึ่งจะเห็นได้ว่าโอกาสการส่งออกไทยยังขยายตัวได้ดีมีโอกาสเติบโตถึงร้อยละ 14 จากที่กระทรวงพาณิชย์ตั้งเป้าไว้ปีนี้โตเพียงร้อยละ 4 เท่านั้นขณะเดียวกัน ปีหน้าที่ไทยจะเป็นประธาน APEC 2022 หอการค้าไทยก็จะจัดงานประชุม CEO Summit ในช่วงเวลาเดียวกัน เพื่อใช้เวทีเอเปคผลักดันภาคธุรกิจไปสู่ต่างประเทศ พร้อมทั้งเดินหน้าธุรกิจตามแนวนโยบาย BGC Model นอกจากนี้ ยังมองโอกาสด้านการท่องเที่ยวไทยที่ต้องเร่งสร้างความเชื่อมั่นด้านท่องเที่ยวไทย เชื่อว่าจีดีพี ปีนี้อาจขยายตัวได้ร้อยละ 1.5 หลังจากรัฐมองว่าจีดีพีอาจติดลบ โดยปีหน้าการท่องเที่ยวแห่งประเทศไทยยังคาดการณ์จะมีนักท่องเที่ยวกลับมาถึง 10 ล้านคน ต้องให้ความสำคัญกับการกระตุ้นเศรษฐกิจไทยในประเทศ เช่น โครงการคนละครึ่ง  เราเที่ยวด้วยกัน  และพยายามผลักดันโครงการช้อปดีมีคืนกลับคืนมาช่วยเดินหน้าเศรษฐกิจ ส่วนการที่เศรษฐกิจทั่วโลกกำลังฟื้นตัว ทำให้ราคาน้ำมันขยับขึ้นอยู่ที่ประมาณ 80 เหรียญสหรัฐต่อบาร์เรล กระทบต้นทุนราคาสินค้าหลายด้านนั้น ยังขอให้หอการค้าทั่วประเทศช่วยกันประคับประคองราคาสินค้าเพื่อประโยชน์ส่วนร่วม โดยในปีหน้าหอการค้าไทยมีแผนจะเพิ่มบทบาทคนรุ่นใหม่เข้าทำงานผลักดันด้านเทคโนโลยีในทุกมิติ เพื่อพลิกโฉมประเทศไทยสู่อนาคตด้วย